Setu me neuze é skriv notenn ar 24 an deiz àrlerc'h, d'ar 25,  abalamour d'an amzer en deus manket din spontus evit en ober. Ha dec'h neuze n'em boa ket bet tro da notenniñ kalz a draoù. Just un dra gwelet doc'h un ti.  Ya, un ti. Peg doc'h ur vangoer anezhoñ, stumm ur bod fouliar astennet èl ur pezh dorn. Stumm hepken, rak tennet eo bet ar blantenn. Ur bod nevez, ag ar memes gwriziad peurchañs, zo krog da grapout. Roudoù e gorf bet eo neuze a weler doc'h kostez ar savadur. Iskisat un dra ! Evel a pa vehe gwelet, e-taldoc'h, roudoù ho korf a bemp blez zo, lakaomp.  Skeudenn an amzer é tremen.  Ma, kement-se n'eo ket studi an natur mes kentoc'h filozofiezh, a gredan. Mes hiniv n'em eus ket bet kalz a c'hoar, na n'eo ket bet gwall zijapl ma spered naket.  Just amzer da soñjal, àr dremen, penaos e karehen a-walc'h studiiñ a-dostoc'h daou jener plant, ar c'hConyza neuze am boa komzet anezhe an deiz arall, hag ivez an Amaranthus.  Amaranthus ? Plant izel ha glas, get boketoù kuzhet, glas, dister. Mes en o mesk e kaver ur koantenned hag a vez lakaet get an dud en  o jardrinioù: Amaranthus caudatus, an amarant lostoù-louarn, get seurtoù lostoù fournis ha ruz. Pell zo e tremenan dirak dezhe, liesgwezh, ha c'hoant genin d'o anavout gwell (geo, geo, petra zo kaoz d'an c'hoant-se avat... ?). Pezh zo, torr-penn int da ziforc'h unan a-zoc'h un all, bihan èl mand eo ar boketoù. Marse e tain da benn ma kavan amzer.  N'o c'haver ket a-c'houde pell er vro. En XIXvet kantvlead e anaved 4 seurt anezhe, ha bremañ, 8 er Morbihan (Atlas de la Flore du Morbihan). Daet int a  vaez-bro, èl ar c'hConyza, hag èlte en em strewont da gentañ e lec'hioù darempredet da Mab-Den, e pep lec'h ma vez bouljet an douar, ha dreist pep tra er c'hêrioù. Evit em deurel da studi an Amaranthus hag ar chConyza, n'ho peus ket nemet fourbouchat e lec'hioù vilañ ar c'hornad ! Dister a-walc'h int, estrañjourezed, é veviñ e karterioù divalav. Met n'o disprizomp ket ur seurt !  Ha setu tout evit ar 24 !